Mkhwebane getuig oor ‘viktimisasie, jaloesie’Die geskorste Openbare Beskermer, adv. Busisiwe Mkhwebane. (Foto: Twitter) Busisiwe Mkhwebane, geskorste Openbare Beskermer (OB), beweer sy is geviktimiseer bloot omdat sy haar werk gedoen het en dat regters jaloers op haar is omdat die remediërende optrede van die OB bindend is. Mkhwebane het Dinsdag tydens haar getuienis voor die parlement se artikel 194-komitee, wat gelas is met die proses oor haar moontlike verwydering as OB, ook die media blameer vir die dryf van ŉ “bepaalde narratief”. Sy het gesê die hoofstroommedia gaan voort met die narratief dat sy onbevoeg is en nie die wet ken nie. “Nou is dit ’n kwessie dat jy nie aan die president kan raak nie. Dit laat my voel ek word vervolg omdat ek my werk doen.” Mkhwebane het gesê dit is onduidelik hoekom sy aangekla word vir die wantoepassing van die wet, aangesien haar verslae aan geregtelike hersiening onderworpe is. Rakende die CR17-Bosasa-ondersoek en -verslag, het Mkhwebane gesê haar bevinding van geldwassery was gegrond op die feit dat daar ’n beweging van geld tussen die CR17-rekeninge was. Sy het egter toegegee dat sy die verkeerde wet toegepas het om prima facie-bevindings van geldwassery teen pres. Cyril Ramaphosa te maak. Met betrekking tot die beweerde verandering van die bewoording van die uitvoerende etiekkode, het Mkhwebane ontken dat sy die bewoording verander het om pres. Ramaphosa skuldig te bevind. Die komitee het voorheen gehoor dat Rodney Mataboge, hoofondersoeker by die kantoor van die OB, in ’n konsep van die verslag die korrekte bewoording van die kode gebruik het, maar dat dit daarna in opdrag van Mkhwebane verander is. Mkhwebane is uitgevra oor die bewerings dat sy die woorde van die uitvoerende etiekkode “uitgedink” het. “Ek het dit nooit gedoen nie. So ’n beskuldiging is baie, baie verkeerd”. Sy het beweer dat sy die kode eerlik toegepas het, gegrond op die feit dat dit die praktyk in die OB se kantoor was dat hierdie weergawe van die kode gebruik moet word en dat dit deur haar voorganger gebruik is. Mkhwebane gaan Woensdag voort met haar getuienis.